text: Døv og brug for hjælp? Send en sms til et øhh hemmeligt nr.
  02 juli 2015 kl. 19.22
  Mennesker med høreproblemer kan sende en sms til alarmcentralen i stedet for at ringe. Nummeret er bare hemmeligt!
  Efter en uheldig episode med et kald til 112-alarmcentralen fra en tungthørende, vil Døveforeningen og Høreforeningen nu have offentliggjort det hemmelige nummer, som folk med høreproblemer kan bruge til at sende en sms til alarmcentralen.
  Nummeret er hemmeligt for at undgå misbrug, men mennesker med høreproblemer kan få nummeret udleveret. Det er der bare meget få hørehæmmede, der ved.
  TV SYD fortalte i 19.30-udsendelsen om en mor, der forgæves prøvede at tilkalde hjælp, da hendes datter kom i vanskeligheder.
  Men politiet afviste hende, fordi hun på grund af sit høreproblem talte så dårligt, at den vagthavende troede, det var telefonfis.
  Men nu skal det hemmelige nummer offentliggøres, siger Majbritt Garbul Tobberup, der er landsformand for Høreforeningen.
  
  